Bejaarde vrou by Witbank-aftreeoord vermoor(Argieffoto: Kent Williamson) ŉ 86-jarige vrou is Sondag omstreeks 18:00 in haar huis by die Edenpark-aftreeoord in Witbank, Mpumalanga, vermoor. Brig. Leonard Hlathi, woordvoerder van die polisie, sê beamptes is na die huis in Fuchsiastraat ontbied waar die liggaam van die vrou aangetref is. “Sy het verskeie meswonde aan haar rug en nek opgedoen. Haar hande is agter haar rug vasgebind en ŉ mus is in haar mond gedruk. Seep is oor haar gesig uitgegooi,” het hy gesê. Die verdagte het met die vrou se wit Honda Jazz en haar selfoon van die toneel gevlug. “Verdere ondersoek het die polisie na Krugersdorp gelei waar die motor verlate gevind is. ŉ Soektog is van stapel gestuur na die verdagte.” Enigiemand met inligting word versoek om kol. One Thobejane te kontak by 079 891 5845 of 08600 10111. SMS’e kan aan 32211 gestuur word.